title: Komisijas Īstenošanas regula (ES) 2019/1339 (2019. gada 8. augusts), ar ko piešķir pārejas periodu aizsargātā cilmes vietas nosaukuma “Cidre Cotentin” / “Cotentin” (ACVN) izmantošanai

text:
                  9.8.2019

                  LV

                  Eiropas Savienības Oficiālais Vēstnesis

                  L 209/8

         KOMISIJAS ĪSTENOŠANAS REGULA (ES) 2019/1339
         (2019. gada 8. augusts),
         ar ko piešķir pārejas periodu aizsargātā cilmes vietas nosaukuma “Cidre Cotentin” / “Cotentin” (ACVN) izmantošanai
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 15. panta 1. punktu,
         tā kā:

                     (1)

                     Ar vēstuli, kas saņemta 2016. gada 16. novembrī, Francijas iestādes informēja Komisiju, ka valsts iebildumu procedūras laikā pieteicies uzņēmums “Cidrerie de la Brique”, 23, route de la Brique, 50700 Saint-Joseph, kurš vairāk nekā piecus gadus ir likumīgi tirgojis attiecīgo ražojumu ar nosaukumu “Cidre Cotentin” / “Cotentin”. Ņemot vērā to, ka šis uzņēmums atbilst Regulas (ES) Nr. 1151/2012 15. panta 1. punktā paredzētajiem nosacījumiem, Francijas iestādes lūdza Eiropas Komisijai piešķirt tam pārejas periodu līdz 2020. gada 30. jūnijam.

                     (2)

                     Ar Komisijas Īstenošanas regulu (ES) 2018/939 (2) Komisija reģistrēja nosaukumu “Cidre Cotentin” / “Cotentin” (ACVN) Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā, nepiešķirot uzņēmumam “Cidrerie de la Brique” Francijas iestāžu pieprasīto pārejas periodu saskaņā ar 15. panta 1. punktu. Īstenošanas regula (ES) 2018/939 ir stājusies spēkā 2018. gada 23. jūlijā.

                     (3)

                     2019. gada 10. un 12. aprīļa e-pastā Francijas iestādes sīki izklāstīja atbilstības nosacījumus, saskaņā ar kuriem uzņēmumam “Cidrerie de la Brique” ir tiesības uz pārejas periodu saskaņā ar Regulas (ES) Nr. 1151/2012 15. panta 1. punktu, un vēlreiz lūdza Komisijai minēto pārejas periodu tam piešķirt.

                     (4)

                     Minētais uzņēmums, kas reģistrēts noteiktajā ģeogrāfiskajā apgabalā, kurš definēts ar aizsargāto cilmes vietas nosaukumu “Cidre Cotentin” / “Cotentin” apzīmētā produkta specifikācijā, nepiemēro ar šo cilmes vietas nosaukumu saistīto specifikāciju; tātad, ja uzņēmums minēto nosaukumu izmantotu, tas pārkāptu Regulas (ES) Nr. 1151/2012 13. panta 1. punktu.

                     (5)

                     Uzņēmums “Cidrerie de la Brique” tātad ir izpildījis Regulas (ES) Nr. 1151/2012 15. panta 1. punktā paredzētos nosacījumus, lai uz šo uzņēmumu varētu attiecināt pārejas periodu minētā tirdzniecības nosaukuma likumīgai izmantošanai pēc tā reģistrācijas. Uzņēmumam būtu jānosaka pārejas periods līdz 2020. gada 30. jūnijam, lai atļautu tam lietot aizsargāto cilmes vietas nosaukumu “Cidre Cotentin” / “Cotentin” (ACVN).

                     (6)

                     Šis nosaukums ir aizsargāts kopš 2018. gada 23. jūlija, kad stājas spēkā Īstenošanas regula (ES) 2018/939, ar ko reģistrē nosaukumu “Cidre Cotentin” / “Cotentin” (ACVN), tāpēc atļauja lietot aizsargāto nosaukumu līdz iepriekš minētajam datumam ir jāpagarina ar atpakaļejošu spēku.

                     (7)

                     Šajā regulā paredzētie pasākumi ir saskaņā ar Lauksaimniecības produktu kvalitātes politikas komitejas atzinumu,

               IR PIEŅĒMUSI ŠO REGULU.

            1. pants
            Uzņēmums “Cidrerie de la Brique”, 23, route de la Bricque, 50700 Saint-Joseph, ir tiesīgs izmantot reģistrēto nosaukumu “Cidre Cotentin” / “Cotentin” (ACVN) pārejas perioda laikā, kas ilgst līdz 2020. gada 30. jūnijam.
            Šo pārejas periodu piemēro ar atpakaļejošu spēku no 2018. gada 23. jūlija.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
            Briselē, 2019. gada 8. augustā

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 343, 14.12.2012., 1. lpp.

            (2)  Komisijas 2018. gada 26. jūnija Īstenošanas regula (ES) 2018/939 par nosaukuma iekļaušanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Cidre Cotentin” / “Cotentin” (ACVN)) (OV L 166, 3.7.2018., 3. lpp.).